നരേന്ദ്ര മോദിയും സ്ത്രീ ശാക്തീകരണവും , പ്രധാനമന്ത്രി നരേന്ദ്രമോദിയുടെ എഴുപത്തിയൊന്നാം ജന്മദിനം നാളെ പ്രധാനമന്ത്രി നരേന്ദ്ര മോദിയുമായി ബന്ധപ്പെട്ട വ്യക്തിപരമായ അനുഭവക്കുറിപ്പല്ല ഇത്. അദ്ദേഹത്തിന്റെയും ഒന്നും രണ്ടും മോദി സര്ക്കാരുകളുടെയും സ്ത്രീപക്ഷ നിലപാടുകളുടെ കാമ്ബും കരുത്തും ചൂണ്ടിക്കാണിക്കാനാണ് ശ്രമിക്കുന്നത്. ഈ ജന്മദിനത്തില് അദ്ദേഹത്തിന്റെ പേരില് രാജ്യത്തെ സ്ത്രീകളോടു ചെയ്യേണ്ട നീതി ഇതാണെന്നു ഞാന് കരുതുകയും ചെയ്യുന്നു. എങ്കിലും എട്ടു വര്ഷം മുമ്ബ്, 2013 ലെ രണ്ടാം വൈബ്രന്റ് ഗുജറാത്ത് പ്രചാരണ പരിപാടിയില് പങ്കെടുത്ത് ആദ്യമായി അദ്ദേഹത്തെ നേരിട്ട് അടുത്തു കണ്ട് ഇടപഴകാന് അവസരം ലഭിച്ചതും അന്നു മുതല് ഇന്നോളം അദ്ദേഹവുമായി ഊഷ്മളബന്ധം കാത്തുസൂക്ഷിക്കാന് കഴിയുന്നതും ഏറ്റവും വലിയ ഭാഗ്യമാണെന്നു എന്നുകൂടി പറയാതെ വയ്യ. രാജ്യത്തിന്റെയും ജനതയുടെയും എല്ലാവിധത്തിലുമുള്ള കുതിപ്പിന് കൂടുതല് ശക്തി പകര്ന്ന് ഇനിയും മുന്നോട്ടു പോകാന് പ്രിയപ്പെട്ട പ്രധാനമന്ത്രി നരേന്ദ്ര മോദിക്ക് ആരോഗ്യവും സമാധാനവും നിറഞ്ഞ ദീര്ഘായുസ്ആശംസിക്കുന്നു പ്രാര്ഥിക്കുന്നു. സഹായം ആവശ്യമുള്ള എല്ലാവര്ക്കും എപ്പോഴും അതു നല്കാന് സന്നദ്ധനായ സാമൂഹ്യപ്രവര്ത്തകന് അതാണ് 13 വര്ഷം ഗുജറാത്ത് മുഖ്യമന്ത്രിയും പിന്നീട് പ്രധാനമന്ത്രിയുമായി രാജ്യത്തിന്റെ മുഴുവന് ശ്രദ്ധയുടെയും കേന്ദ്രമായി മാറിയ അദ്ദേഹത്തെക്കുറിച്ചു പറയാവുന്ന ഒറ്റവരി. തുല്യതയുടെ മായാത്ത മുദ്രകള് നരേന്ദ്രമോദി 2014ല് മന്ത്രിസഭ രൂപീകരിച്ചപ്പോള് സ്ത്രീശാക്തീകരണത്തിനും സ്ത്രീപങ്കാളിത്തത്തിനും അദ്ദേഹം നല്കുന്ന പ്രാധാന്യം രാജ്യം തിരിച്ചറിഞ്ഞു. ഏഴ് വനിതാമന്ത്രിമാരാണ് ആ മന്ത്രിസഭയില് ഉണ്ടായിരുന്നത്. ആറ് പേര്ക്കും ക്യാബിനറ്റ് പദവി. 2021 ല് നടന്ന മന്ത്രിസഭാ പുനഃസംഘടനക്ക് ശേഷം 11 സ്ത്രീകളാണ് ഇന്ന് മോദി സര്ക്കാരില് അംഗങ്ങളായിട്ടുള്ളത്. സ്ത്രീകള്ക്ക് പങ്കാളിത്തം നല്കിക്കൊണ്ട് ഇക്കാര്യത്തിലെ സ്വന്തം നയം പ്രവൃത്തിയില് കൊണ്ടുവരികയാണ് നരേന്ദ്ര മോദി ചെയ്തത്. ആ പ്രായോഗികനയവും സമീപനവും രണ്ടാം മോദി സര്ക്കാരും തുടരുന്നു. നരേന്ദ്ര മോദിയുടെ ജനപക്ഷനയങ്ങളില് സ്ത്രീപക്ഷം ശരിയായ അര്ത്ഥത്തില് തുടിക്കുന്നത് കാണാം. എല്ലാ നയങ്ങളിലും തീരുമാനങ്ങളിലും അവയുടെ നടപ്പാക്കലിലും അമ്മ, സഹോദരി, ഭാര്യ, മകള് തുടങ്ങി സ്ത്രീയുടെ വിവിധ ഭാവങ്ങളോടു ബോധപൂര്വം പുലര്ത്താന് ശ്രമിക്കുന്ന നീതി. 2020 സെപ്തംബര് 21ന് ഇന്ത്യയിലെ മാധ്യമങ്ങളെല്ലാം അതിപ്രാധാന്യത്തോടെ ഒരു വാര്ത്ത റിപ്പോര്ട്ട് ചെയ്തു. കുമുദിനി ത്യാഗി, റിതിസിംഗ് എന്നീ സ്ത്രീകളെപ്പറ്റിയായിരുന്നു അത്. ഇന്ത്യയുടെ നാവികസേനയില് വിന്യസിക്കപ്പെട്ട ഈ വനിതാ ഓഫീസര്മാര് അന്നു മുതല് പുതിയൊരു ചരിത്രത്തിന് കൂടി അവകാശികളായി മാറുകയാണ് ചെയ്തത്. നാവികസേനയുടെ പടക്കപ്പലില് നിയോഗിതയരായ ആദ്യ വനിതാ ഓഫീസര്മാരായിരുന്നു ഇരുവരും. അതിനും ഒരു വര്ഷം മുമ്ബ് കരസേനയില് നമ്മള് പെണ്കുട്ടികളെ എടുത്തു പരിശീലനം തുടങ്ങിയിരുന്നു. യുദ്ധരംഗത്തെ നിര്ണായക ചുമതലകളുടെ ബാറ്റണ് ഏല്പ്പിച്ചതിലൂടെ ഉത്തരവാദിത്തങ്ങള് ഉജ്ജ്വലമായി നിറവേറ്റാനുള്ള സ്ത്രീകളുടെ ശേഷിക്ക് ഭാരതം ഉറച്ചൊരു സല്യൂട്ട് നല്കുകയാണ് ചെയ്തത്. ഇതൊരു തുടര്ച്ചയാണ്. കരസേനയില് വനിതാ ഓഫീസര്മാര്ക്ക് പെര്മനന്റ് കമ്മീഷനും കമാന്ഡ് പോസ്റ്റിങ്ങും നല്കാനുള്ള തീരുമാനവും ഇതുമായി ചേര്ത്തു വായിക്കേണ്ടതാണ്. സ്ത്രീകള്ക്ക് തുല്യത ഉറപ്പാക്കുന്ന അവസരങ്ങള് നടപ്പാക്കി കാണിക്കുകയാണ് മോദി ഗവണ്മെന്റ്. അത് സര്ക്കാരിന്റെ തീരുമാനമാകുന്നത് ആ സര്ക്കാരിന്റെ നയം അതാകുന്നതുകൊണ്ട് മാത്രവുമാണ്. ഇന്ത്യ കണ്ട മികച്ച വിദേശകാര്യമന്ത്രിയായിരുന്ന സുഷമ സ്വരാജും പ്രതിരോധമന്ത്രിയായിരുന്ന, നിലവിലെ ധനകാര്യമന്ത്രി നിര്മ്മലാ സീതാരാമനും അതിന്റെ പ്രത്യക്ഷ പ്രതിരൂപങ്ങള് തന്നെ. ഇച്ഛാശക്തിയോടെ സ്ത്രീയുടെ സാമൂഹികവും സാമ്ബത്തികമായ വളര്ച്ച അവരുടെ സാമൂഹികസ്ഥിതിയെയും സ്വയംനിര്ണയത്തെയും സ്വാധീനിക്കുന്ന ഏറ്റവും പ്രധാന സംഗതിയാണ്. പക്ഷേ, സംഘടിത താല്പര്യങ്ങള്ക്കു വഴങ്ങി രാജ്യത്തെ വലിയൊരു വിഭാഗം സ്ത്രീകള്ക്ക് ആധുനികതയുടെയും നിയമത്തിന്റെയും പരിരക്ഷ ലഭിക്കുന്നതില് നിന്ന് തടഞ്ഞ സര്ക്കാരുകളാണ് കാലങ്ങളോളം ഇന്ത്യ ഭരിച്ചത്. മുത്തലാഖ് അഥവാ ഒറ്റയടിക്കു മൂന്നു മൊഴി ചൊല്ലല് എന്ന അനീതി നിരോധിച്ചും സ്ത്രീകളുടെ വിവാഹപ്രായം ഉയര്ത്താനുള്ള ചുവടുകള് വച്ചും ഭാരതസ്ത്രീയുടെ പുരോഗതിയിലെ അതിനിര്ണായക സന്ദര്ഭങ്ങള്ക്കു മോദി സര്ക്കാര് സ്ത്രീകളെ പ്രാപ്തമാക്കി. സ്വതന്ത്ര ഇന്ത്യയുടെ സ്ത്രീജീവിതത്തെ സംബന്ധിച്ച് ഏതൊരു സര്ക്കാരും എടുത്തതില് ഏറ്റവും വിപ്ലവകരമായതും രാജ്യത്തെ സ്ത്രീകളുടെ ഭാവിയെ മാറ്റി മറിക്കുന്നതുമാണ് ഈ തീരുമാനങ്ങള്. വിഭാവനം ചെയ്ത പദ്ധതികള് ഒന്നാം മോദി സര്ക്കാര് തുടക്കമിട്ട സ്വച്ഛ്ഭാരത് മിഷന് മുന്മാതൃകകള് ഇല്ലാത്തതായിരുന്നു ഒരേ സമയം ഭൗതികമായും മാനസികമായും അത് ഭാരതസ്ത്രീയെ നേരിട്ടുചെന്നു തൊട്ടു. ഓരോ സ്ത്രീയുടെയും അന്തസിനെയും അഭിമാനത്തെയും സ്വകാര്യതയെയും അത് വിലമതിച്ചു. ഓരോ വീട്ടിലും ഒരു ശൗചാലയം ഉറപ്പുവരുത്തുന്നതിലൂടെ, കൃത്യമായ ആസൂത്രണത്തിന്റെയും ജനക്ഷേമത്തിന്റെയും മാതൃകയായി ലോകം സ്വച്ഛ്ഭാരത് മിഷനെ വിലയിരുത്തി. ഇന്ത്യയുടെ ജനജീവിതത്തില്, പ്രത്യേകിച്ച്, ഗ്രാമങ്ങളിലെ ശുചിത്വനിലവാരത്തില് അവിശ്വസനീയമായ മാറ്റമാണ് സ്വച്ഛ്ഭാരത് മിഷന് വരുത്തിയത്. അതിവേഗം മാറിക്കൊണ്ടിരിക്കുന്ന ലോകത്ത് മാറ്റത്തെ തിരിച്ചറിയാന് മാത്രമല്ല വിദ്യാഭ്യാസം ഉപകരിക്കുന്നത്. മറിച്ച് മാറ്റത്തിന്റെ സാധ്യതകളെ തിരിച്ചറിയാനും അതിനൊപ്പം യാത്രചെയ്യാനും സ്വയം മാറാനും രൂപപ്പെടുത്താനും അത് സഹായിക്കുന്നു. കാലങ്ങളായി വിദ്യാഭ്യാസ അവകാശങ്ങള്ക്ക് പുറത്തു നില്ക്കുകയായിരുന്നു ഇന്ത്യയിലെ പെണ്കുട്ടികളില് വലിയ ഒരു വിഭാഗം. പെണ്കുട്ടികളുടെ പ്രധാന ചുമതല വിവാഹവും കുട്ടികളെ പരിപാലിക്കലുമാണെന്ന ചിന്ത സമൂഹത്തില് ആഴത്തില് വേരുറപ്പിച്ചിരുന്നു. ഒരു തലമുറയാകെ അത്തരത്തില് രൂപപ്പെട്ടപ്പോള് സത്രീകള്ക്ക് സ്വന്തം ജീവിതത്തിന്മേലുള്ള നിയന്ത്രണവും സ്വയം നിര്ണയാവകാശവും തന്നെയാണ് നഷ്ടമായത്. ഈ ഒരു ചരിത്രസന്ധിയിലാണ് ഇന്ത്യയില് സ്ത്രീജീവിതങ്ങളെ നേരിട്ട് സ്പര്ശിച്ച, അതിനെ മാറ്റി മറിച്ച, വലിയൊരു സാമൂഹ്യ മുദ്രവാക്യം മോദി സര്ക്കാര് മുഴക്കിയത് : ബേട്ടി ബച്ചാവോ, ബേട്ടി പഠാവോ പെണ്കുട്ടിയെ സംരക്ഷിക്കൂ, പെണ്കുട്ടിയെ പഠിപ്പിക്കൂ. ചരിത്രപരമായിരുന്നു ആ പ്രഖ്യാപനം. പെണ്കുട്ടികളെ സംരക്ഷിക്കണമെന്നും അവളെ പഠിപ്പിക്കണമെന്നുള്ള ആഹ്വാനം അവളുടെ സാമൂഹിക നിലയെ തിരുത്തിക്കുറിച്ചു. സ്വയം രൂപപ്പെടുത്തുന്നതിനൊപ്പം അവര് രാജ്യത്തെയും രൂപപ്പെടുത്തുന്നു. ആ മുദ്രാവാക്യം നിലനില്ക്കുന്നിടത്തോളം ഈ പ്രക്രിയ തുടരും. അത്ഭുതകരമായ വിജയവും ഫലവുമാണ് രാജ്യത്ത് ഇപ്പോള് ബേട്ടി ബച്ചാവോ ബേട്ടി പഠാവോ സൃഷ്ടിച്ചിരിക്കുന്നത്. ഒരു പക്ഷേ, ലോകത്തില് തന്നെ ഇത്രയും വലിപ്പമുള്ള, ചരിത്രപ്രസക്തിയുള്ള പദ്ധതി ഇതാദ്യമാണ്. ലോക്ക്ഡൗണ് കാലയളവില് പ്രധാന്മന്ത്രി ഗരീബ്കല്യാണ് യോജനയുടെ ഭാഗമായി ധനമന്ത്രി നിര്മല സീതാരാമന് വന് സാമ്ബത്തിക സമാശ്വാസ പാക്കേജാണ് സ്ത്രീകള്ക്കായി പ്രഖ്യാപിച്ചത്. മാര്ഗദര്ശനം പ്രധാനമന്ത്രിയുടേതാണ് എന്നു പറയേണ്ടതില്ലല്ലോ. സ്ത്രീകള്ക്ക് വീട്ടകങ്ങളിലെ ദൈനംദിനച്ചെലവുകള് നിര്വഹിക്കുന്നതിനായി മാത്രം സാമ്ബത്തികപാക്കേജില് 31,000 കോടി രൂപ രൂപ മാറ്റിവച്ചു. പ്രധാന്മന്ത്രി ജന്ധന് യോജനയുടെ ഭാഗമായി സൃഷ്ടിച്ച ബാങ്ക് അക്കൗണ്ടുകളിലൂടെ ഈ തുക സ്ത്രീകളിലേക്ക് നേരിട്ടെത്തിക്കുകയാണ് സര്ക്കാര് ചെയ്തത്. ലോക്ക്ഡൗണ് കാലയളവില് എട്ട് കോടി പാവപ്പെട്ട കുടുംബങ്ങള്ക്ക് മൂന്ന് മാസത്തേക്ക് സൗജന്യ ഗ്യാസ് സിലിണ്ടറുകള് നല്കി. രാജ്യമെമ്ബാടുമായി 63 ലക്ഷത്തോളം വനിതാ സ്വയം സഹായസംഘങ്ങളിലേക്കും കോവിഡ് കാലത്ത് സര്ക്കാരിന്റെ കരുതല് എത്തിച്ചേര്ന്നു. 6.85 കോടി കുടുംബങ്ങള്ക്കാണ് ഈ സ്വയംസഹായസംഘങ്ങളുടെ പ്രവര്ത്തനം കൈത്താങ്ങാവുന്നത്. പ്രതിസന്ധികളിലും അനിശ്ചിതത്വങ്ങളിലും പോലും ലക്ഷ്യങ്ങളിലേക്കുള്ള യാത്ര തുടരാനും പുതിയ അവസരങ്ങള് വെട്ടിത്തുറക്കാനുമുള്ള ഇച്ഛാശക്തിയും ഭാവനയും നരേന്ദ്ര മോദിയെന്ന പ്രധാനമന്ത്രിയെ ചരിത്രപരമായി തന്നെ വേറിട്ടതാക്കുന്നു. ഇങ്ങനെയാണല്ലോ ഒരു പ്രധാനമന്ത്രിയും സര്ക്കാരും നമ്മുടെ ജീവിതത്തിന്റെ ഭാഗമാകേണ്ടത് എന്ന് ഓരോ വ്യക്തിയും പ്രത്യേകിച്ച് മുഴുവന് സ്ത്രീകളും തിരിച്ചറിയുന്ന കാലം. ഈ കാലത്തിന്റെ ഭാഗമായിരിക്കാന് കഴിയുന്നതുതന്നെ തന്നെ നമ്മുടെ ഭാഗ്യമായി മാറുന്നു. ശോഭാ സുരേന്ദ്രന്